Javaslat A TANÁCS HATÁROZATA a 2012/96/EU határozat érvényességének meghosszabbításáról /* COM/2014/073 final - 2014/0037 (NLE) */





INDOKOLÁS A Tanács 2012. augusztus 7-i 2012/470/EU határozata a 2012/96/EU tanácsi határozat érvényességét 2013. augusztus 20-ig meghosszabbította és a Zimbabwéval folytatott együttműködést korlátozó 2002/148/EK határozatban meghatározott megfelelő intézkedések alkalmazását felfüggesztette. A Tanács 2013. augusztus 9-én a 2013/428/EU határozatával 2014. február 20-ig meghosszabbította a 2012/96/EU határozat érvényességi idejét, fenntartva a megfelelő intézkedések felfüggesztését. Mivel az EU továbbra is ösztönözni kívánja az új alkotmány kulcsfontosságú rendelkezéseinek, valamint a nemzetközi és belföldi megfigyelők által a legutóbbi választásokat követően tett ajánlások fennmaradó részének teljes körű végrehajtását, a Bizottság javasolja, hogy a Tanács a csatolt javaslat elfogadásával 2014. november 1-ig hosszabbítsa meg a 2012/96/EU tanácsi határozat érvényességi idejét. 2014/0037 (NLE) Javaslat A TANÁCS HATÁROZATA a 2012/96/EU határozat érvényességének meghosszabbításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 217. cikkére, tekintettel az egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között, Cotonouban 2000. június 23-án aláírt és Ouagadougouban, Burkina Fasóban 2010. június 22-én felülvizsgált[1] partnerségi megállapodásra[2] (a továbbiakban: az AKCS–EU partnerségi megállapodás) és különösen annak 96. cikkére, tekintettel a meghozandó intézkedések és az AKCS–EK partnerségi megállapodás[3] alkalmazásával kapcsolatos belső megállapodásra és különösen annak 3. cikkére, tekintettel a Bizottság javaslatára, mivel: (1) A 2002/148/EK határozattal lezárultak az AKCS–EU partnerségi megállapodás 96. cikke (2) bekezdésének c) pontja szerinti konzultációk a Zimbabwei Köztársasággal, és meghozták a megfelelő intézkedéseket. Ezeket az intézkedéseket azóta kiigazították, alkalmazási időszakukat pedig évente felülvizsgálják. (2) Az átfogó politikai megállapodás részeként folytatott politikai folyamat melletti szilárd uniós elkötelezettség jeleként, a Tanács 2012. augusztus 7-én meghosszabbította a 2012/96/EU határozat érvényességi idejét, és 12 hónapra felfüggesztette a Zimbabwéval folytatott együttműködést korlátozó, az AKCS–EU partnerségi megállapodás 96. cikke szerinti megfelelő intézkedések alkalmazását. A Tanács 2013. augusztus 9-én a 2013/428/EU határozatával 2014. február 20-ig meghosszabbította a 2012/96/EU határozat érvényességi idejét, fenntartva a megfelelő intézkedések felfüggesztését. (3) A Tanács megállapodásának megfelelően, amely szerint ösztönözni kell az új alkotmány kulcsfontosságú rendelkezéseinek, valamint a nemzetközi és belföldi megfigyelők által a legutóbbi választásokat követően tett ajánlások fennmaradó részének teljes körű végrehajtását, fenntartva a megfelelő intézkedések felfüggesztését, a 2012/96/EU tanácsi határozat érvényességi idejét meg kell hosszabbítani. (4) Az Európai Unió bármikor felülvizsgálhatja ezt a határozatot, ELFOGADTA EZT A HATÁROZATOT: 1. cikk A 2012/96/EU határozat és az abban foglalt megfelelő intézkedések érvényességi ideje meghosszabbodik. Ez a rendelet 2014. november 1-jén hatályát veszti. A megfelelő intézkedések alkalmazása továbbra is felfüggesztés alatt áll. A megfelelő intézkedéseket rendszeresen felül kell vizsgálni, és azokat újra alkalmazni kell, amennyiben jelentősen romlik a helyzet Zimbabwéban. 2. cikk Ez a határozat az elfogadásának napján lép hatályba. A határozatot az Európai Unió Hivatalos Lapjában ki kell hirdetni. Kelt Brüsszelben, -án/-én. a Tanács részéről az elnök [1] HL L 287., 2010.11.4., 3. o. [2] HL L 317., 2000.12.15., 3. o. [3] HL L 317., 2000.12.15., 376. o., amelyet a HL L 247., 2006.9.9., 48. o. módosított.